Խորհրդա-նորվեգական հարաբերություններ

Խորհրդա-նորվեգական հարաբերություններ, պատմական դիվանագիտական հարաբերությունները (1917-1991) Խորհրդային Սոցիալիստական Հանրապետությունների Միության (ԽՍՀՄ) և Նորվեգիայի Թագավորության միջև։

Երկրների միջև դիվանագիտական հարաբերությունները հաստատվել են 1924 թվականին (դեֆակտո՝ 1921 թվականից, երբ ստորագրվեց տնտեսական համաձայնագիր)։ 1925 թվականին կնքվեց առևտրային և ծովագնացության պայմանագիր։ Հարաբերություններն ընդհատվեցին 1940 թվականին՝ Նորվեգիայի ֆաշիստական օկուպացման կապակցությամբ (վերականգնվեցին 1941 թվականի օգոստոսին՝ նորվեգիայի վտարանդի կառավարության հետ)։ Ստորագրվեցին համաձայնագրեր հեռագրական և հեռախոսային հաղորդակցության, փոստային առաքումների փոխանակման (1947) մասին։ 1949 թվականի պայմանագիրը սահմանում էր երկու պետությունների սահմանային կանոնակարգը և նշում սահմանային կոնֆլիկտները կարգավորելու միջոցները։ 

Խորհրդա-նորվեգական հարաբերությունները վատթարացան Սառը պատերազմի տարիներին, երբ Նորվեգիան մտավ (1949 թվականի ապրիլ) Հյուսիս-Ատլանտյան դաշինքի (1949) մեջ։ 

1970-ական թվականներին կնքվեցին նոր համաձայնագրեր ու ծրագրեր տնտեսական, գիտատեխնիկական, մշակութային համագործակցության, միջազգային ավտոմոբիլային հաղորդակցության, ձկնորսության ասպարեզում համագործակցության մասին։ 1980 թվականին ստորագրվեց տնտեսական, արդյունաբերական և գիտատեխնիկական համագործակցության երկարաժամկետ ծրագիր։

Տես նաև 
 Շպիցբերգենի տրակտատ

Ծանոթագրություններ 

Նորվեգիայի երկկողմանի հարաբերություններ
ԽՍՀՄ երկկողմանի հարաբերություններ
Նորվեգիան նորագույն շրջանում